CONVOCATÒRIA DE MOBILITAT GLOBAL DE LA UNIVERSITAT D'ALACANT. CURS 2025-2026.
- Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/53812)
  + [Valencià](/va/acuerdo/53441)






Selector de idioma

Leer

* [Español](/es/acuerdo/53300)
* [Valencià](/va/acuerdo/53142)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





CONVOCATÒRIA DE MOBILITAT GLOBAL DE LA UNIVERSITAT D'ALACANT. CURS 2025-2026.
[Butlletí Oficial Universitat d'Alacant](/ca/Publicacion)
=======================================================================================================================================

Secretaria General

Butlletí Oficial Universitat d'Alacant





CONVOCATÒRIA DE MOBILITAT GLOBAL DE LA UNIVERSITAT D'ALACANT. CURS 2025-2026.

Data d'aprovació
:   04/11/2024

Data de publicació
:   05/11/2024

Òrgan competent
:   Rector

Secció
:   CONVOCATÒRIES I CONCURSOS

* [Annexos](#anexos)

* [Ver acuerdo en formato **PDF**](/Acuerdos/DescargarAcuerdo/53787)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/53450)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/53320)
  + [Compartir acuerdo en 

    X](https://twitter.com/intent/tweet?via=UA_Universidad&text=CONVOCATÒRIA DE MOBILITAT GLOBAL DE LA UNIVERSITAT D'ALACANT. CURS 2025-2026.
    &url=https://www.boua.ua.es/va/acuerdo/53938)

**Títol:** CONVOCATÒRIA DE MOBILITAT GLOBAL DE LA UNIVERSITAT D'ALACANT. CURS 2025-2026.

**Secció:** CONVOCATÒRIES I CONCURSOS

**Òrgan:** Rector

**Data d'aprovació:** dilluns, 4 de novembre de 2024

CONVOCATÒRIA DE MOBILITAT GLOBAL DE LA UNIVERSITAT D'ALACANT

CURS 2025-2026

1.    Objecte de la convocatòria i procediment de concessió

L'objecte d'aquesta convocatòria, en règim de concurrència competitiva, és assignar places (llistades en l'[annex 1](/Acuerdos/DescargarAnexoxId?idanexo=1031571&idacuerdo=53704&idioma=es)) i atorgar ajudes a l'alumnat de la Universitat d'Alacant (UA) per a la realització d'una part dels estudis en universitats de tot el món amb les quals la UA ha subscrit convenis d'intercanvi d'estudiants. Aquest intercanvi es realitzarà amb l'objectiu de reconeixement acadèmic i d'aprofitament, com també d'adequació al seu perfil curricular.

Les places d'intercanvi es concediran exclusivament per a realitzar estudis a temps complet en la universitat per a la qual l'alumnat haja sigut seleccionat que conduïsquen a l'obtenció d'un títol o diploma reconegut en el centre d'acolliment.

2.    Requisits de les persones beneficiàries

Per a sol·licitar la participació en aquesta convocatòria i obtenir la condició de beneficiari, l'alumnat ha de complir els següents requisits:

2.1. Requisit de matrícula

-       Estar matriculat en la UA durant el curs acadèmic 2024-2025, en una titulació de caràcter oficial de grau per a la qual existisca oferta de places de mobilitat.

-       Estar matriculat en la UA en la titulació per a la qual se li ha concedit la plaça de mobilitat en el curs 2025-2026.

2.2. Requisit de crèdits

-       En el moment de la sol·licitud: haver superat 60 crèdits dels estudis de grau. Per a sol·licitants del primer termini, tenir-los superats fins a la convocatòria C1 del curs 2024-2025, inclusivament. Per a sol·licitants del segon termini, fins a la convocatòria C2 del curs 2024-2025, inclusivament.

-       En el curs acadèmic de l'intercanvi, s'ha d'estar matriculat d'un mínim de 12 crèdits per semestre, tal com s'especifica en el punt 11.1.

2.3. Requisit d'idiomes de la UA

- Tenir acreditat en la UA el nivell d'idioma requerit per la universitat de destinació especificat en el catàleg de places ([annex 1](/Acuerdos/DescargarAnexoxId?idanexo=1031571&idacuerdo=53714&idioma=es)) d'aquesta convocatòria.

- La Normativa de la UA per a l'acreditació interna de competències lingüístiques en valencià i llengües estrangeres es pot trobar en la pàgina web del Servei de Llengües (Pla d'Acreditació Lingüística - <https://sl.ua.es/va/acreditacio/acreditacio-en-llengues.html>).

Els documents que es valoraran són exclusivament els continguts en la Normativa de la UA per a l'acreditació interna de competències lingüístiques en valencià i llengües estrangeres, i addicionalment, per al cas del portuguès, xinès i japonès, en la Taula d'equivalències de l'[annex 2](/Acuerdos/DescargarAnexoxId?idanexo=1031556&idacuerdo=53377&idioma=es).

Només podran ser considerats aquells documents obtinguts fins a la data en la qual finalitze el termini de presentació de sol·licituds.

- Quant a l'acreditació d'idiomes per superació d'assignatures, si la sol·licitud es realitza en el primer període de sol·licituds, únicament es podran admetre les superades fins a la convocatòria C1 del curs 2024-2025, inclusivament; si es realitza en el segon període de sol·licitud, les superades fins a la convocatòria C2 del curs 2024-2025, inclusivament.

2.4. Requisit lingüístic de la universitat de destinació

Normalment, les universitats de destinació requereixen documentació acreditativa del requisit lingüístic per a l'acceptació d'estudiants d'intercanvi (per exemple, diploma TOEFL, IELTS, DELF, etc.). Serà responsabilitat de cada estudiant informar-se i conèixer quina és la documentació necessària per a demostrar els requisits lingüístics de les institucions que seleccione. La informació específica de cada universitat d'acolliment es pot consultar en la seua pàgina web, en l'apartat d'intercanvis internacionals. Les dades de contacte i els enllaços a les universitats sòcies poden trobar-se en la pàgina web de la convocatòria.

De manera general, l'alumnat seleccionat en universitats que requerisquen un certificat lingüístic concret haurà de remetre'l a la institució de destinació.

Per això, han d'estar en possessió d'aquesta documentació abans de finalitzar el termini establit per cada institució per a la sol·licitud d'inscripció com a alumnat d'intercanvi (consulteu el termini en la pàgina web de la universitat de destinació). Aquest termini pot variar en funció de la universitat i el semestre. En cas contrari, la universitat de destinació podrà rebutjar la sol·licitud i, per tant, no podran realitzar l'intercanvi.

2.5. Altres requisits

-       No haver obtingut plaça definitiva en altre programa de mobilitat per al mateix semestre sol·licitat. En aquest sentit, si s'ha obtingut una plaça en la convocatòria Erasmus+ Internacional, aquesta preval sobre aquesta convocatòria. Així mateix, la plaça obtinguda en aquesta convocatòria preval sobre les obtingudes en les convocatòries Erasmus+ KA131 (Dimensió Europea) i SICUE.

-       L'alumnat que té plaça definitiva en el primer període, no podrà sol·licitar de nou la participació en el segon termini de sol·licituds.

-       No haver incomplit la normativa de qualsevol programa gestionat pel Servei de Relacions Internacionals.

-       Als qui hagen gaudit d'un semestre de Mobilitat Global en cursos acadèmics anteriors se'ls podrà adjudicar un segon semestre, encara que no tindran prioritat i no podran repetir institució de destinació.

3.    Nombre, dotació i duració de les beques

3.1. Es concedirà un nombre màxim de 170 beques.

3.2. L'oferta de places (codi del grup de places, institució de destinació, nombre de places disponibles i requisit d'idiomes), organitzades per centre i pla d'estudis, es troba llistada en l'[annex 1](/Acuerdos/DescargarAnexoxId?idanexo=1031571&idacuerdo=53222&idioma=es). Les places poden estar compartides entre diferents plans d'estudi; en aquest cas, el mateix codi de places es troba repetit en el document. L'oferta del segon període serà el resultat de l'oferta no coberta durant el primer període de sol·licitud i possibles renúncies.

El llistat de places podria experimentar modificacions si la universitat de destinació decideix modificar l'Acord interinstitucional amb la Universitat d'Alacant. Aquestes modificacions serien comunicades convenientment.

3.3. Les places de mobilitat es concediran per a estudiar durant un període lectiu en el curs acadèmic 2025-2026. El període lectiu pot ser un trimestre (un dels tres períodes lectius en els quals es divideix el curs acadèmic); o un semestre (un dels dos períodes lectius quan el curs acadèmic està dividit així), amb l'excepció d'una  plaça específica de la Facultat d'Econòmiques que s'ofereix també de manera anual.

El període i les dates d'intercanvi dependran del calendari acadèmic de la universitat de destinació.

3.4.    La UA promou aquest programa de mobilitat amb la concessió d'ajudes econòmiques o beques, que en cap cas es destinaran a cobrir la totalitat dels costos dels estudis a l'estranger.

L'import de l'ajuda concedida serà el que apareix en l'[annex 3](/Acuerdos/DescargarAnexoxId?idanexo=1031573&idacuerdo=53272&idioma=es) i que estarà determinat pel tipus de plaça i el país de destinació. Aquestes quanties podran variar fins a un 10% a conseqüència de la concurrència d'alguna de les circumstàncies previstes en l'art. 58.2a del reglament de la Llei 38/2003, de 17 de novembre, general de subvencions, o bé per la no assignació de l'import total de la dotació de la convocatòria.

3.5. La persona beneficiària haurà de facilitar un compte bancari, de la qual haurà de ser titular, que serà on es realitze l'ingrés de l'ajuda, si escau.

3.6.  L'alumnat podrà sol·licitar prorrogar l'estada durant un altre període lectiu, sempre dins el mateix curs acadèmic. La pròrroga haurà de ser acceptada formalment per les dues institucions. L'acceptació de la UA dependrà que hi haja places vacants (per exemple, que no hi haja hagut llista d'espera) i de l'equilibri en el flux d'intercanvi d'estudiants entre les dues institucions. La pròrroga de l'ajuda econòmica no està garantida.

3.7. Addicionalment, el Banc Santander ofereix 23 beques Santander Mobilitat Internacional no Erasmus per un import de 1.500 € a l'alumnat de grau que té un bon expedient acadèmic, que es convoquen en aquesta resolució. A aquestes beques podrà optar l'alumnat resident a Espanya sol·licitant del primer període de sol·licitud, segons el procediment de sol·licitud indicat en el punt 4.2.3 i segons els criteris d'adjudicació definits en el punt 5.5.

4.   Termini i procediment de presentació de sol·licituds

4.1.    Termini de presentació

S'obriran dos períodes de sol·licitud:

- El primer serà del 6 al 21 de novembre de 2024

- El segon termini serà del 5 al 18 de març de 2025.

El segon termini de sol·licitud tindrà com a oferta de places les vacants del primer termini de la convocatòria. Només serà possible gaudir-les durant el període d'estudis 2 (anàleg al 2n quadrimestre de la UA).

4.2.    Procediment de presentació

4.2.1.   S'haurà d'emplenar el formulari de sol·licitud a través  d'UACloud, aplicació Programes de mobilitat, pestanya UMove. Cal seleccionar Les meues sol·licituds i Nova sol·licitud.

S'hauran d'indicar per ordre de preferència les destinacions a les quals opta, i es podran sol·licitar fins a un màxim de 15 destinacions.

Amb la finalitat de conèixer l'adequació a l'expedient acadèmic de cada sol·licitant és recomanable informar-se prèviament en les pàgines web de cada universitat sobre les condicions de la docència en les destinacions sol·licitades (idioma de docència, programes d'estudis, dates de cada semestre). Així mateix, és recomanable informar-se sobre el nivell de vida o la possible limitació en la disponibilitat d'allotjament, etc.

Les universitats de destinació seleccionades i la seua ordre de prioritat no seran motiu d'al·legació ni podran ser modificats per l'estudiantat durant el procés de selecció i adjudicació de places. Així mateix, no es permeten renúncies parcials (és a dir, no es podrà formalitzar la renúncia mantenint alguna de les destinacions sol·licitades).

De la mateixa manera, els canvis en les places oferides per causes alienes a la UA no podran ser motiu d'al·legació.

4.2.2    Documentació acreditativa de coneixement d'idiomes

El Servei de Relacions Internacionals consultarà la formació lingüística acreditada en la UA per a comprovar si es compleixen els requisits exigits per les universitats de destinació seleccionades.

L'alumnat interessat en programes de mobilitat haurà de comprovar els assoliments obtinguts en matèria lingüística que apareixen en UACloud > Expedient acadèmic > Consultar > Expedients > Acreditació i capacitació docent en llengües i, si escau, sol·licitar l'acreditació dels que no estiguen arreplegats en el perfil lingüístic seguint el procediment establit pel Servei de Llengües (Pla d'Acreditació Lingüística: <https://sl.ua.es/va/acreditacio/acreditacio-en-llengues.html>).

4.2.3. Addicionalment, es podrà sol·licitar la beca Santander Internacional no Erasmus" (des del 15 de gener fins al 30 d'abril del 2025). Per a fer-ho, l'alumnat interessat haurà d'inscriure's de manera obligatòria en la pàgina [www.santanderopenacademy.com](http://www.santanderopenacademy.com)

Posteriorment a l'adjudicació de les beques, l'alumnat beneficiari haurà de facilitar un compte bancari del Banc Santander, on se'ls ingressarà l'import de l'ajuda econòmica.

5. Criteris d'adjudicació

5.1.    Les sol·licituds seran avaluades per una comissió presidida per la vicerectora de Relacions Internacionals i Cooperació per al Desenvolupament.

5.2.    La selecció es resoldrà d'acord amb la valoració dels mèrits acreditats per cada estudiant atès el barem que es detalla en l'[annex 4](/Acuerdos/DescargarAnexoxId?idanexo=1031557&idacuerdo=53895&idioma=es).

Tots els mèrits presentats hauran de reunir-se en la data de finalització del termini de presentació de sol·licituds, i s'acreditaran en la forma que s'estableix en cada cas.

El barem comprendrà dos apartats i la puntuació total resultarà de la suma dels dos (a+b):

a) Expedient acadèmic

b) Coneixement de l'idioma

5.3.    Prioritats. La selecció es realitzarà tenint en compte les següents prioritats:

·         Prioritat 1: estudiants que no hagen realitzat mai una estada de Mobilitat Global. Això es reflectirà sumant 10 punts als obtinguts en el barem.

·         Prioritat 2: estudiants que ja hagen realitzat una estada de Mobilitat Global.

·         Prioritat 3: estudiants que hagen renunciat sense motius justificats fora dels terminis establits a una plaça de Mobilitat Global en la convocatòria immediatament anterior. Això es reflectirà amb la reducció de 2/3 de la puntuació.

Cada prioritat preval sobre les posteriors.

5.4.    Les places es distribuiran per ordre de puntuació total, i no s'adjudicaran més places que les oferides. En cas d'estudiants que obtinguen la mateixa puntuació, s'atendrà la major puntuació obtinguda en els apartats del barem que s'indiquen: 1r) nombre de crèdits superats; 2n) nivell d'idioma; en aquest ordre i fins a aconseguir el desempat. En cas de persistir l'empat, s'utilitzarà l'ordre alfabètic del primer cognom de les persones sol·licitants, i l'ordenació començarà per la lletra V d'acord amb el resultat del sorteig a què es refereix el Reglament general d'ingrés del personal al servei de l'Administració de l'Estat, publicat en el BOE del 31 de juliol del 2024.

5.5.    L'adjudicació de les beques Santander Internacional no Erasmus es realitzarà amb posterioritat als apartats anteriors.

La selecció es resoldrà d'acord amb la valoració dels mèrits acreditats per l'alumnat que haja sigut adjudicatari d'una plaça amb caràcter definitiu en el primer període de sol·licitud, atès el barem que es detalla en l'[annex 4](/Acuerdos/DescargarAnexoxId?idanexo=1031557&idacuerdo=53956&idioma=es). El barem comprendrà dos apartats i la puntuació total resultarà de la suma dels dos (a+b):

a) Expedient acadèmic

b) Coneixement d'idiomes

Tots els mèrits presentats hauran de reunir-se fins al 21 de novembre del 2024.

6.    Òrgan gestor i Comissió de Valoració

6.1.       Òrgan gestor

L'òrgan gestor de la convocatòria, la direcció del Servei de Relacions Internacionals, s'encarrega de l'ordenació i la instrucció del procediment i acordarà totes les actuacions necessàries per a la determinació, el coneixement i la comprovació de les dades en virtut de les quals ha de dictar-se resolució.

La unitat administrativa de referència és la Unitat de Convocatòries i Gestió Econòmica de l'esmentat servei, contacte: [b.uofbuvdga@cv.ny](mailto:j.gxiypimkh@xm.hd).

Quan la sol·licitud no reunisca els requisits o no s'hi adjunte la documentació que resulte exigible, es notificarà a la persona sol·licitant la causa que impedeix la continuació del procediment i se li requerirà perquè, de conformitat amb la legislació de procediment administratiu comú, esmene la falta o hi adjunte els documents preceptius, amb indicació que si així no ho fera se li tindrà per desistit de la petició, amb la resolució prèvia que haurà de ser dictada en els termes previstos legalment.

6.2.       Comissió de Valoració

La Comissió de Valoració realitzarà l'examen i avaluació de les sol·licituds admeses i elaborarà l'informe de valoració.

La comissió tindrà la següent composició:

Presidència:

-       Vicerectora de Relacions Internacionals i Cooperació per al Desenvolupament.

Secretaria:

-       Subdirectora de Mobilitat d'Estudiants.

Vocals:

-       Directora del Servei de Relacions Internacionals.

La comissió suplent tindrà la següent composició:

Presidència:

-       Director del Secretariat de Mobilitat (responsable de la coordinació institucional Erasmus+).

Secretaria:

-       Subdirectora de Gestió de Projectes de Mobilitat.

Vocals:

-       Gestora en cap de Convocatòries i Gestió Econòmica.

Els membres de la Comissió de Valoració signaran un document d'absència de conflicte d'interessos (DACI).

La Comissió de Valoració es reserva el dret de convocar les persones candidates per a contrastar qualsevol informació relacionada amb el contingut de la sol·licitud.

7.   Resolució, notificació i publicació dels resultats

Atès el principi de transparència arreplegat en la Llei 40/2015, d'1 d'octubre, de règim jurídic del sector públic, i allò que disposa l'article 45.1 de la Llei 39/2015, d'1 d'octubre, del procediment administratiu comú de les administracions públiques, les publicacions detallades en aquestes bases es realitzaran en la pàgina web <https://sri.ua.es/va/movilidad/global.html>, que substitueix la notificació a les persones interessades i té els mateixos efectes. En aquesta mateixa direcció es troba la resta d'informació general referida a la convocatòria, els annexos i l'accés a tota la normativa i legislació que s'hi esmenta.

Finalitzat cada termini de presentació de sol·licituds, es publicarà la llista provisional de sol·licituds admeses i el resultat provisional de l'aplicació dels criteris d'adjudicació establits en el punt 5.

De la mateixa forma, es publicarà la llista de sol·licitants exclosos, totalment o parcialment (és a dir, no admesos en alguna de les places) amb indicació del motiu d'exclusió.

Totes les persones sol·licitants disposaran d'un termini de 10 dies hàbils per a presentar al·legacions comptador a partir de l'endemà de la publicació.

Resoltes les al·legacions, es publicarà la llista definitiva de sol·licituds admeses i excloses, totalment o parcialment, i la puntuació definitiva resultat d'aplicar els criteris d'adjudicació establits en el punt 5.

L'assignació de places serà el resultat del següent procés:

7.1.       Primera assignació

Com a primera adjudicació, es publicarà l'assignació provisional de places i la llista d'espera. Cada aspirant podrà veure el resultat d'aquesta selecció en UACloud > Programes de Mobilitat > UMove > Les meues sol·licituds > Consulta les meues sol·licituds.

Les persones candidates seleccionades en aquesta proposta disposaran d'un termini de 5 dies hàbils per a acceptar, esperar una millor adjudicació (millora) o renunciar a la plaça assignada comptador des de l'endemà de la data de publicació, i es farà exclusivament a través de l'aplicació d'UACloud > Programes de Mobilitat > UMove > Les meues sol·licituds > Consulta les meues sol·licituds. Caldrà prémer Acceptar, Millorar o Renunciar en aquella institució que se'ls haja assignat.

En cas que la plaça adjudicada siga la primera opció sol·licitada, només es podrà acceptar o renunciar a aquesta plaça, ja que no existeix opció de millora.

En el cas que la plaça adjudicada no siga la primera opció sol·licitada, podrà ser acceptada (en aquest cas, passarà a ser l'opció definitiva), sol·licitar millora i esperar a una millor assignació o renunciar.

Es considerarà renúncia per part del candidat o la candidata si no realitza cap actuació durant aquest tràmit, i se li tindrà per desistit de la sol·licitud en aquesta convocatòria.

7.2.       Segona assignació

Després el termini anterior, es publicarà una segona assignació de places, que tindrà caràcter definitiu. Aquesta adjudicació definitiva contindrà la reassignació de les renúncies presentades en la fase anterior.

L'alumnat que haja sigut adjudicatari d'una plaça en aquesta última assignació tindrà un termini de 5 dies hàbils per a acceptar o renunciar aquesta adjudicació comptador des de l'endemà de la data de publicació, i es farà exclusivament a través de l'aplicació d'UACloud > Programes de Mobilitat > UMove > Les meues sol·licituds > Consulta les meues sol·licituds. Caldrà prémer Acceptar o Renunciar en aquella institució que se'ls haja assignat.

Les persones que, en la primera assignació, hagueren optat per la millora, hauran d'ara acceptar o renunciar la plaça adjudicada (tant en el cas d'haver obtingut millora com en el cas de romandre en la mateixa plaça adjudicada inicialment).

Es considerarà renúncia si el candidat o la candidata no realitza cap actuació durant aquest tràmit, i se li tindrà per desistit/da de la sol·licitud en aquesta convocatòria

7.3.       Assignació de vacants

En la resolució definitiva es convocarà les persones que no hagen obtingut plaça a participar en l'assignació de vacants.

Les persones interessades a participar hauran d'emplenar un formulari, en el termini de 3 dies hàbils, en el qual indicaran l'elecció de places per ordre de preferència. En aquells casos en els quals les persones aspirants no emplenen el formulari en el termini establit, s'entendrà que no tenen interès a participar en l'assignació de vacants.

Després d'aquest termini, s'adjudicaran les places vacants per ordre de nota mitjana (punt a del barem) després d'aplicar les corresponents prioritats. Aquesta informació és la publicada en les llistes definitives de sol·licituds admeses i excloses i puntuació definitiva dels aspirants.

En el cas que hi haja empat en aquesta nota mitjana, s'atendrà la major puntuació obtinguda en els apartats del barem que s'indiquen: 1r) nombre de crèdits superats; 2n) nivell d'idioma, fins a aconseguir el desempat. En cas de persistir l'empat, s'utilitzarà l'ordre alfabètic del primer cognom de les persones sol·licitants, que començarà l'ordenació per la lletra V d'acord amb el resultat del sorteig a què es refereix el Reglament general d'ingrés del personal al servei de l'Administració de l'Estat, publicat en el BOE del 31 de juliol del 2024.

Es publicarà una última assignació de places, que tindrà caràcter definitiu, incloent-hi l'alumnat que haja obtingut plaça en aquesta última fase del procés.

7.4.       Comunicació de les dates de la mobilitat

Després de l'última resolució d'assignació de places, se sol·licitarà a l'alumnat beneficiari que indique les dates de la seua mobilitat (d'acord amb el calendari acadèmic de la universitat de destinació) i, en cas de places semestrals, que indique si la mobilitat tindrà lloc el 1r semestre o el 2n. Igualment, això es farà a través d'UACloud  > Programes de mobilitat > UMove > Les meues places > Estat.

7.5.       Reassignació per causa justificada

El Servei de Relacions Internacionals, per causes justificades o per qualsevol altra situació sobrevinguda que motive que l'alumnat no es puga incorporar a la destinació concedida, podrà reassignar un/a estudiant a un destinació diferent de la concedida inicialment.

7.6.       Publicació de l'assignació de beques Santander Internacional no Erasmus

El Servei de Relacions Internacionals publicarà la resolució provisional d'assignació de beques i la llista d'espera, i concedirà un termini de deu dies hàbils per a al·legar allò que consideren convenient. Una vegada transcorregut aquest termini i revisades les al·legacions, el Servei de Relacions Internacionals publicarà la resolució definitiva.

Amb posterioritat a la resolució definitiva, les renúncies d'estudiants inicialment adjudicataris podran donar lloc al corresponent moviment en la llista d'espera.

8.    Acceptació de la mobilitat

8.1.       Acceptació per part de la universitat de destinació

El Programa d'Intercanvi Global està basat en convenis bilaterals signats entre la UA i diferents institucions d'educació superior que conformen l'oferta. Això implica l'acceptació de la mobilitat per part de les dues institucions.

Una vegada assignades les places per part de la UA, l'alumnat ha de realitzar els tràmits de sol·licitud d'inscripció en la institució de destinació (Application Procedure) per a l'acceptació per aquesta institució, que podrà rebutjar-la per diferents raons basades en l'acord bilateral, entre les quals:

·         Que no hi haja un flux equilibrat entre el nombre d'estudiants rebut i enviat.

·         Que no complisca els terminis per a inscriure's en la universitat de destinació (deadlines).

·         Que no complisca el requisit mínim de coneixement d'idioma de la universitat de destinació (TOEFL, DELF, etc.).

·         Que no complisca el requisit acadèmic exigit per la universitat de destinació.

Per tot això, l'assignació de places que realitza la UA no serà efectiva fins a l'acceptació per la institució de destinació.

8.2.       Situacions derivades d'esdeveniments globals

Tenint en compte que l'acceptació de l'alumnat en els diferents països pot veure's afectada per crisis globals sobrevingudes que produïsquen inestabilitat que impedisquen la mobilitat (pandèmies, conflictes bèl·lics, etc.), no es produiran reassignacions en aquests casos a altres destinacions ni a altres programes d'intercanvi que gestiona el Servei de Relacions Internacionals. Així mateix, la modalitat de docència presencial pot veure's afectada, i passar a docència en línia.

Per tant, es recomana no incórrer en despeses fins que la possibilitat de viatjar a destinació estiga confirmada. Per això, és aconsellable no reservar viatges i allotjament fins al mateix moment de realitzar la mobilitat.

9.    Renúncia i penalització

Les renúncies no penalitzaran mentre siguen presentades en els terminis establits dins el procés d'assignació de places. Fora d'aquests terminis, i atès que les renúncies perjudiquen el procés selectiu, es penalitzarà segons establisca cada convocatòria.

Després del procés selectiu, la renúncia s'ha de notificar mitjançant la presentació de la instància corresponent (disponible a aquest efecte en la web) a través d'UACloud > Sol·licituds UA > Inici > SRI. Mobilitat. Consultes, sol·licituds, suggeriments i queixes, i caldrà indicar tipus Renúncia; o bé mitjançant UACloud > eAdministració > Instància genèrica dirigida al Servei de Relacions Internacionals.

L'alumnat que haja renunciat sense motiu justificat a una plaça de Mobilitat Global fora dels terminis establits en la convocatòria immediatament anterior veurà penalitzada la participació amb la reducció del 2/3 de la puntuació, tal com s'especifica en l'apartat 5.3 d'aquesta convocatòria.

Si un o una estudiant que ha obtingut plaça no presenta renúncia, però no s'incorpora a la universitat de destinació en la data prevista, la seua participació serà cancel·lada d'ofici.

L'alumnat que, sense presentar renúncia, no es va incorporar a la universitat de destinació assignada en la convocatòria de Mobilitat Global immediatament anterior, serà penalitzat i en quedarà exclòs en aquesta convocatòria.

10.Marc legal i pressupostari

Aquesta convocatòria es regeix, a més de per les normes que estableix, per la Normativa de permanència i continuació d'estudis per a l'alumnat matriculat en títols de grau de la Universitat d'Alacant, la Normativa general de mobilitat de la Universitat d'Alacant i les Bases reguladores que regeixen l'adjudicació de destinacions i la concessió d'ajudes per a participar en els programes de Mobilitat Erasmus+, beques Santander Erasmus i Mobilitat Global de la UA (disponible en [https://www.boua.ua.es/acuerdos/descargaracuerdo/16298](https://www.boua.ua.es/Acuerdos/DescargarAcuerdo/16045)).

Aquesta convocatòria amb codi 2025SBV019 serveix de base reguladora i serà incorporada en el Pla Estratègic de Subvencions 2025-2027 de la Universitat d'Alacant, el qual es troba en procés d'elaboració i pendent d'aprovació.

La subvenció assignada s'ajustarà a allò que disposa la Llei 38/2003 i el Reial decret 887/2006, de 21 de juliol, pel qual s'aprova el reglament de la Llei 38/2003, de 17 de novembre, general de subvencions; la Llei 1/2015, de 6 de febrer, d'hisenda pública, del sector públic instrumental i de subvencions; la normativa interna de la Universitat d'Alacant i aquesta convocatòria.

La dotació de les ajudes de caràcter estimatiu, és d'un màxim de 584.500 euros, dels quals la quantia corresponent al pressupost propi de la Universitat d'Alacant s'estima en 550.000 euros i serà sufragada amb càrrec al capítol IV 28.48.9H.35.89 del centre de despesa del Servei de Relacions Internacionals. La dotació màxima corresponent al Banc Santander s'estima en 34.500 € i es troba consignada en l'aplicació 99.15.9H.47.83 del mateix centre de despesa. La dotació d'aquesta convocatòria queda condicionada a l'existència de crèdit adequat i suficient en el pressupost de l'exercici 2025 de la Universitat d'Alacant. S'aplicaran les disposicions fiscals vigents.

11.Reconeixement acadèmic i aprofitament

11.1.    Matrícula

En el curs acadèmic de l'intercanvi, l'alumnat ha d'estar matriculat en la mateixa titulació que en el moment de la sol·licitud de participació en el programa. A més, la matrícula ha de contenir un mínim de 12 crèdits per semestre que, alhora, han de poder ser reconeguts en l'intercanvi, és a dir, han de formar part del contracte d'estudis.

En cap cas entraran a formar part dels mínims a què es refereix el paràgraf anterior, crèdits corresponents a diferents especialitats o que superen els necessaris per a l'obtenció del títol corresponent, és a dir, els crèdits mínims que cal realitzar durant l'intercanvi han de formar part del currículum obligatori per a completar els estudis.

11.2.    Contracte d'estudis

L'alumnat rebrà ple reconeixement acadèmic dels estudis superats en el centre d'acolliment com a part plenament reconeguda de la seua titulació en la UA, sempre que estiguen recollits en el contracte d'estudis.

Per a fer-ho, cada estudiant haurà de subscriure un contracte d'estudis amb anterioritat a l'inici del període de mobilitat. El contracte d'estudis serà entre la institució d'origen, la institució d'acolliment i la persona interessada.

La càrrega lectiva en la institució d'acolliment haurà de ser com a mínim de 12 crèdits per semestre, llevat que la normativa de la universitat de destinació indique un nombre major.

El contracte d'estudis es gestionarà a través d'UMove, seguint la ruta UACloud > Programes de mobilitat > UMove > Les meues places > Contracte.

11.3.    Modificació del contracte d'estudis

Qualsevol revisió del contracte d'estudis que es considere necessària a l'arribada a la institució d'acolliment haurà de concretar-se i formalitzar-se en el termini d'un mes des de l'inici de les classes. Qualsevol modificació posterior que excepcionalment resulte necessària haurà de ser acceptada formalment per les tres parts i ser aplicada immediatament.

11.4.     Denegació del reconeixement de la mobilitat

El reconeixement de la mobilitat realitzada únicament podrà ser denegat si no s'ha aconseguit el nivell acadèmic requerit per la institució d'acolliment o bé s'incompleixen les condicions relatives al reconeixement acordades per les institucions participants.

Així mateix, a qui es negue a complir les exigències del seu programa d'estudis a l'estranger se li exigirà el reembossament, total o parcial, de la beca individual.

11.5.    Aprofitament

Cada estudiant ha d'aprovar en la universitat de destinació una part dels estudis, i reconèixer-los en la UA per, almenys, la meitat dels crèdits mínims de matrícula, és a dir, 6 crèdits ECTS per semestre. Si no és així, se li reclamarà la devolució de la beca.

12. Taxes acadèmiques i capacitat econòmica

Els convenis d'intercanvi d'estudiants estableixen la gratuïtat de les taxes acadèmiques en les universitats de destinació durant el període en el qual es produeix la mobilitat. No obstant això, la institució de destinació pot demanar que l'alumnat pague taxes complementàries per a cobrir les despeses de l'assegurança, la formació en idiomes, la utilització de materials diversos (com ara llibres, fotocòpies, productes de laboratori), etc.

Cada estudiant haurà de continuar abonant les taxes acadèmiques habituals en la UA durant el seu període de mobilitat al país de destinació.

Dins el procés de sol·licitud de visat (permís d'estada per estudis) al país de la universitat de destinació, pot requerir-se que l'alumnat demostre capacitat econòmica, és a dir, acreditar fons econòmics suficients per a romandre al país durant l'intercanvi acadèmic (atès que l'esmentat tipus de visat no permet treballar-hi). És necessari consultar la informació que sobre això faciliten les ambaixades dels diferents països. Especialment exigents en aquest aspecte són Corea del Sud i els Estats Units.

13. Obligacions de les persones beneficiàries

Són obligacions de les persones beneficiàries, a més de les establides en la Llei 38/2003, general de subvencions, les següents:

a) No acceptar cap altre ingrés incompatible amb la percepció de les dotacions de les ajudes.

b) Comprovar que existeix oferta acadèmica adequada al seu perfil curricular entre els programes de grau (undergraduate) de les institucions que selecciona. Així mateix, informar-se prèviament sobre les condicions de la docència (idioma de docència, seus disponibles en cada institució, etc.).

c) Matricular-se en la UA i en la universitat d'acolliment, durant el període acadèmic en què desenvolupe l'estada, dels crèdits mínims exigits.

d) Cursar el període d'estudis establit en el centre per al qual va ser seleccionat i complir profitosament les diferents etapes del procés de formació amb la dedicació requerida, en particular, assistir a totes les activitats lectives, així com presentar-se a les proves i exàmens que corresponguen a la programació acadèmica de l'estada concedida i superar, almenys, el cinquanta per cent dels crèdits mínims de matrícula necessaris per a l'obtenció de la mobilitat.

e) Mantenir contacte i estar localitzable tant pel Servei de Relacions Internacionals com pel/per la coordinador/a, que podran posar-se en contacte amb l'alumnat en qualsevol moment a través del correu electrònic de la UA (@alu.ua.es), tant durant tot el procés de selecció i nominació de la seua candidatura com durant l'intercanvi, així com facilitar les dades de contacte en cas d'emergència.

f) Comunicar immediatament tot canvi de la sol·licitud inicial, en concret, al Servei de Relacions Internacionals qualsevol renúncia, canvis en el calendari, etc.; i al/a la coordinador/a els aspectes acadèmics.

g) Tenir uns coneixements de l'idioma suficients per a integrar-se en la universitat de destinació. La UA no es fa responsable de les mancances que en aquest sentit puga tenir l'alumnat, ni de les conseqüències que se'n puguen derivar, com per exemple, la no acceptació per part de la institució de destinació.

h) Si escau, contractar una assegurança que cobrisca les contingències de malaltia comuna, accident i repatriació amb les cobertures requerides per la institució de destinació.

i) Obtenir el visat d'estudis que tinga validesa durant tot el període d'estudis, així com qualsevol document requerit pel país d'acolliment.

j) Responsabilitzar-se de la cerca i localització d'allotjament i dels tràmits seguits per a la inscripció en la universitat d'acolliment.

k) Mantenir operatiu un compte bancari a Espanya per a l'abonament de les ajudes.

l) Garantir, sota la seua responsabilitat, que les dades i documents presentats per a l'obtenció i justificació de la subvenció per part del beneficiari són veritables.

m) Acceptar totes les condicions del programa d'intercanvi.

n) Inscriure's en el Registre de Viatgers (<https://registroviajeros.exteriores.gob.es/>) i consultar les recomanacions de viatge del Ministeri d'Afers Exteriors, Unió Europea i Cooperació ([https://www.exteriores.gob.es/es/serviciosalciudadano/paginas/recomendaciones-de-viaje.aspx](https://www.exteriores.gob.es/es/ServiciosAlCiudadano/Paginas/Recomendaciones-de-viaje.aspx)) per al país al qual es viatjarà, així com les del Ministeri de Sanitat ([https://www.sanidad.gob.es/profesionales/saludpublica/ccayes/alertasactual/ncov/spth.htm](https://www.sanidad.gob.es/profesionales/saludPublica/ccayes/alertasActual/nCov/spth.htm)). En cas de situacions excepcionals al país de destinació, caldrà seguir en tot moment les indicacions de l'ambaixada corresponent, així com de la universitat d'acolliment, i comunicar la situació al Servei de Relacions Internacionals.

A més, són obligacions de les persones beneficiàries l'acceptació i la justificació de l'ajuda previstes en l'article 14 de la Llei 38/2003, general de subvencions, entre les quals es troben:

a)    Realitzar l'activitat que fonamenta la concessió de l'ajuda en els termes establits en aquestes bases reguladores i altra normativa d'aplicació.

b)    Sotmetre's a les actuacions, la comprovació, el seguiment i l'avaluació de la unitat gestora i els òrgans de control interns i externs.

c)    Conservar els documents justificatius de l'activitat, una vegada realitzada, incloent-hi els documents electrònics en tant que puguen ser objecte d'actuacions de comprovació i control

L'activitat subvencionada ha de realitzar-se des de 2025 fins a 2026.

14.Justificació de la mobilitat i el pagament

14.1.    La data de finalització de les mobilitats serà el 31 de juliol del 2026.

D'acord amb el que s'estableix en el punt catorzè de les Bases reguladores que regeixen l'adjudicació de destinacions i la concessió d'ajudes per a participar en els programes de mobilitat Erasmus+ (Acció clau 1-KA1 per a estudiants amb finalitats d'estudi), beques Santander Erasmus+ i Mobilitat Global ([https://www.boua.ua.es/acuerdos/descargaracuerdo/16861](https://www.boua.ua.es/Acuerdos/DescargarAcuerdo/16816)), les persones beneficiàries hauran de justificar el compliment de la finalitat per a la qual es va concedir l'ajuda i de l'aplicació dels fons percebuts fins al 31 de desembre del 2026.

L'incompliment per la persona beneficiària de qualsevol dels requisits i obligacions establits en la resolució de concessió de la subvenció i en aquesta convocatòria i bases reguladores donarà lloc a la revocació total o parcial de la subvenció i al reintegrament, si escau, de les quantitats indegudament percebudes.

14.2.    Les persones beneficiàries d'una ajuda de Mobilitat Global justificaran la mobilitat amb la presentació de la següent documentació en el Servei de Relacions Internacionals:

I.             Contracte d'estudis (inicial i, si escau, modificació)

II.            Acceptació de la universitat de destinació

III.          Assegurança de viatge contractada per la UA

IV.          Certificat d'incorporació

V.           Certificat d'estada

VI.          Informe final

14.3.    Forma de pagament.

En virtut de l'article 34.4 de Llei 38/2003 General de Subvencions i article 88.2 del RD 887/2006 Reglament de la Llei General de Subvencions, s'estableixen pagaments anticipats que suposa el lliurament de fons amb caràcter previ a la justificació, com a finançament necessari per a poder dur a terme les actuacions inherents a la subvenció.

L'abonament de les ajudes es dividirà en 2 pagaments:

·         Primer pagament. La quantia correspon al 70% del finançament total previst.  El pagament es tramitarà en el mes següent a la presentació de la documentació en el Servei de Relacions Internacionals:

o   Contracte d'estudis inicial

o   Acceptació de la universitat de destinació

o   Cobertura de l'assegurança de viatge contractada per la UA

o   Certificat d'incorporació, amb la data d'incorporació en la institució d'acolliment.

·         Segon pagament. Inclou l'import de les mensualitats pendents de cobrar, respecte del nombre real de mesos, segons les dates indicades en el certificat d'estada. El pagament es tramitarà en el mes següent a la presentació de la documentació en el Servei de Relacions Internacionals:

o   Modificació del contracte d'estudis, si escau.

o   Certificat d'estada, amb les dates reals d'arribada i eixida de la institució estrangera.

o   Informe final.

15. Protecció de dades de caràcter personal

D'acord amb el que disposa la legislació vigent en matèria de protecció de dades, comuniquem que la Universitat d'Alacant tractarà les dades aportades amb la finalitat de gestionar i tramitar les sol·licituds de participació en aquesta convocatòria.

La base de legitimació d'aquest tractament es basa en el compliment d'una missió realitzada en interès públic o en l'exercici dels poders públics conferits a la Universitat d'Alacant, i en el consentiment expressat en la sol·licitud de participació.

En el marc dels tractaments esmentats, les dades seran cedides a:

- La universitat de destinació amb l'objectiu de gestionar el programa de mobilitat.

- L'asseguradora d'accidents de viatge per a la prestació del servei d'assegurances de viatge associat al programa de mobilitat internacional.

- Entitats financeres.

- Administració local i autonòmica.

- Ambaixades, consolats d'Espanya a l'estranger.

- Centres i organismes: CSI.

L'alumnat participant pot exercir els seus drets en relació amb el tractament de les seues dades personals d'accés, rectificació i supressió, entre d'altres, mitjançant sol·licitud dirigida a la Gerència de la Universitat en el Registre General de la Universitat d'Alacant, o bé a través de la seu electrònica <https://seuelectronica.ua.es/va/index.html>. Pot, així mateix, posar-se en contacte amb el delegat de Protecció de Dades a través de l'adreça [gbv@tm.gj](mailto:ojn@vb.fa).

La informació addicional i detallada sobre protecció de dades, els seus drets i la política de privacitat de la Universitat d'Alacant es pot consultar en el següent enllaç: <https://seuelectronica.ua.es/va/privadesa.html>.

16. Recursos

Contra la convocatòria, les bases i els actes administratius que se'n deriven, que esgoten la via administrativa, pot interposar-se recurs contenciós administratiu davant el jutjat contenciós administratiu d'Alacant que resulte competent en el termini de dos mesos comptador a partir de l'endemà de la publicació, de conformitat amb el que estableix l'article 114 de la Llei 39/2015, d'1 d'octubre, del procediment administratiu comú de les administracions públiques, l'article 38.4 de la Llei orgànica 2/2023, de 22 de març, del sistema universitari i l'article 46 de la Llei 29/1998, de 13 de juliol, reguladora de la jurisdicció contenciosa administrativa, i potestativament podran interposar recurs de reposició en el termini d'un mes comptador a partir de l'endemà de la publicació d'aquesta convocatòria davant el rector en funcions, de conformitat amb el que disposen els articles 123 i 124 de la Llei 39/2015. Tot això sense perjudici que s'utilitze qualsevol altra via que es considere oportuna.

D'acord amb l'article 112 de la Llei 39/2015, no es podrà presentar recurs contra els actes de tràmit, llevat que aquests decidisquen directament o indirectament el fons de l'assumpte o determinen la impossibilitat de continuar el procediment, produïsquen indefensió o perjudici irreparable a drets i interessos legítims.

Alacant, 4 de novembre de 2024

El rector en funcions

PD de signatura, la vicerectora de Relacions Internacionals i Cooperació per al Desenvolupament

(Resolució de 3 d'octubre de 2024)

Rosa María Martínez Espinosa

Documents annexos:
------------------

* [Descargar 53278\_Anexo 2\_Movilidad Global 2025-26\_ca.pdf](/Acuerdos/DescargarAnexoxId?idanexo=1031555&idacuerdo=53288)
* [Descargar 53442\_Anexo 2\_Movilidad Global 2025-26\_va.pdf](/Acuerdos/DescargarAnexoxId?idanexo=1031556&idacuerdo=53428)
* [Descargar 53821\_Anexo 4\_Movilidad Global 2025-26\_va.pdf](/Acuerdos/DescargarAnexoxId?idanexo=1031557&idacuerdo=53754)
* [Descargar 53723\_Anexo 4\_Movilidad Global 2025-26\_ca.pdf](/Acuerdos/DescargarAnexoxId?idanexo=1031558&idacuerdo=53747)
* [Descargar 53903\_Anexo 1\_ListadoOfertaPlazas\_ca\_va.pdf](/Acuerdos/DescargarAnexoxId?idanexo=1031571&idacuerdo=53421)
* [Descargar 53751\_Anexo 3\_Movilidad Global 2025-26\_ca.pdf](/Acuerdos/DescargarAnexoxId?idanexo=1031572&idacuerdo=53611)
* [Descargar 53344\_Anexo 3\_Movilidad Global 2025-26\_va.pdf](/Acuerdos/DescargarAnexoxId?idanexo=1031573&idacuerdo=53720)





[Carretera Sant Vicent del Raspeig s/n  
03686 Sant Vicent del Raspeig - Alacant  
 Tel. 53 765 8183 - Fax 84 422 2366](https://www.google.es/maps/@71.919699,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12038&trk=tyah&trkInfo=tarId%0A1433507415615%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)